Vidéken a legjobb, országosan második a PTE Közgazdaságtudományi Kara!

****Komoly elismeréseket tartogatott az év vége a Pécsi Tudományegyetem Közgazdaságtudományi Kara számára. A frissen megjelent HVG felsőoktatási rangsor összesített kari listája szerint a legjobb vidéki felsőoktatási intézmény lett gazdasági területen és az országos listán is mindössze a Corvinus Egyetem tudta megelőzni. A hosszú évek óta folyamatosan egymásra épülő, kitartó szakmai munka a hallgatói és oktatói kiválóság fejlesztésére látható eredményt szült - és nemcsak a sokak által ismert és mérvadónak tartott magyar rangsorban, hanem a nemzetközi színtéren is.****

A HVG rangsor az egyetlen Magyarországon, ami a különböző színtéren jelen lévő oktatási intézmények teljesítményét és eredményeit górcső alá véve rangsorolja őket. A PTE Közgazdaságtudományi Kara mindig az első 5 intézmény között szerepelt, az idei jelentős és reális előrelépés oka az, hogy a Kar a nemzetközi akkreditációs elvárások mentén fejlődik és alapvetően a nemzetközi mezőnyhöz méri magát. A magyar eredmény szép siker, főként azzal kiegészülve, amit a nemzetközi rangsorok mutatnak.

A februárban újabb 5 évre elnyert EFMD programakkreditáció és a Kar folyamatos sikerei a publikációk és az oktatói és hallgatói kiválóság szempontjából megérlelték a gyümölcsüket, amely három olyan, világszinten jelentős felsőoktatási rangsorban is megjelenik, mint a [Times Higher Education,](https://www.timeshighereducation.com/world-university-rankings/2024/subject-ranking/business-and-economics#!/length/25/locations/HUN/sort_by/rank/sort_order/asc/cols/stats) [QS World University Ranking](https://www.topuniversities.com/universities/university-pecs) és az [Eduniversal](https://www.eduniversal-ranking.com/methodology/official-selection-of-the-best-business-schools.html) - mindezt egy olyan városban, amit a [világ legjobb 50 egyetemi városa](https://felvi.aok.pte.hu/hirek/hir/16314/egyetemi-elet-pecs-a-vilag-legjobb-50-varosa-kozott) közé választottak.